רקע היסטורי: הביצ'יקלטה (Bicicletta), בר גינה, נפתח לפני כמעט שנתיים וחצי, ע"י הבעלים של הויינברג, בבניין לשימור בנחלת בנימין, היכן ששכנה לפני כן מסעדת 44.
הסיפור: שוב עבר זמן רב מדי מאז שהעכברושית ואני יצאנו לדייט, אז קבענו לצאת. אמנם לאחרונה לא שמעתי על הרבה מקומות אטרקטיביים חדשים שנפתחו בעיר, אך לשמחתי יש מספיק אופציות טובות וותיקות שאני כבר מכיר.
התלבטתי ביחד עם העכברושית לאן כדאי לצאת, כשהבחירה נפלה בסוף על הביצ'יקלטה, בו בילינו בהנאה כבר מספר פעמים, חגגנו יום הולדת 6 לעכברוש לפני שנתיים עם כל החברים, כשתוך כדי יצא לי גם להכיר באופן אישי את הבעלים (אל דאגה, ללא שום טובות הנאה, תקבולים אחרים, או אינטרסים זרים).
הגענו אל המקום קצת אחרי 21:00, כשנכנסנו דרך המבנה, בו נמצאים המטבח וגם פאב/בר בקומת הגלריה, ממנו יצאנו אל החצר האחורית מתחת לעצים שם יש מקומות ישיבה רבים, כשבערך חציים כבר היו תפוסים.
מכיוון שאנחנו עדיין בעונת החורף (לפחות לפי לוח השנה), החצר האחורית כולה מקורה. למרות שמדובר בחלק הפתוח של המקום ומסביב הצדדים פתוחים, עדיין יפה לראות שיש חציצה מבנית גם בחוץ בין אלו שמעדיפים אוויר נקי למעשנים.
בגלל שמדובר במקום לא קטן, לקחו כמה דקות עד ששמו לב אלינו והביאו לנו את התפריטים. תפריט האוכל מעניין ומגוון, כל אחד ימצא בו לפחות מנה אחת שמתאימה, גם הטבעונים. תפריט הקוקטיילים מכיל 9 קוקטיילים שונים, כשתפריט האלכוהול די סטנדרטי ומקיף, בו אפשר אולי לחזק את המגוון מהחבית (מכבי, גולדסטאר, שפירא פייל אייל).
מהמטבח בחרה העכברושית להזמין את הבטטה המעושנת עם חמאה, מרווה ואגוזים קלויים (28 ש"ח), הזמנו כמובן את קרם החצילים המפורסם שמגיע עם פוקצ'ה (42), וגם את סלט הלוביה ורימונים עם סלרי ושקדים (34).
בגזרת השתייה החלטנו ללכת שנינו על קוקטיילים – היא על מידורי סאוור (42) ואני על סאוור ריינג'רס (44) שנראה מעניין.
ראשונה הגיעה מנת הבטטה לשולחן עם האגוזים (לא טעמתי), כשהמשקאות התעכבו מספר דקות (ברמן חדש לדברי המלצרית), בינתיים הסתפקנו במים הקרים. הקוקטייל שלי היה טוב למדי, מרענן, וקצת מעקצץ. הסלט לוביה עם הרימונים היה טעים לדעתי (פחות לעכברושית), עוד קצת תיבול חמצמץ מתקתק היה מוסיף.
קצת אחריהם הגיעה מנת הדגל של המקום (לטעמי) – קרם החצילים החם עם הפוקצ'ה הטרייה, ממנה נהננו מאוד, כמו גם מהאווירה התל אביבית הנינוחה של המקום, כשהמוזיקה ברקע לכך תרמה (התמונות יצאו קצת כתומות מכיוון שישבנו מתחת ל"תאורה" של תנור חימום).
לקינוח הלכנו על האופציה הטבעונית – חמאת בוטנים עם שוקולד קראנץ' (34), שתי חתיכות טעימות שהגיעו עם אגוזים קלויים ומלוחים.
החשבון יצא 224 ש"ח, ואנחנו סיכמנו שהיה ערב מוצלח.
לסיכום: בביצ'יקלטה ממשיכים לפדל ולשמור על הרמה – עם אוכל מגוון וטעים, שירות ידידותי, ואווירה נעימה, כל זה מתחת לעצים בחצר היפה.
יש גם הפי האוור משתלם של 1+1 בימות השבוע על האלכוהול עד 20:00, מתאים במיוחד למזג האוויר חודשי האביב שבאים עלינו לטובה.